Politiet bekræfter identitet på knivdræbt, der ifølge kilder har deltaget i konflikten i Syrien

Hjælp os: Ved du noget? Send en mail på 1224@eb.dk eller sms 1224 (alm. takst)

Den 19-årige, der i går døde efter knivstik på Nørrebro, er dansk-syriske Hamza Samsam. Det erfarer Ekstra Bladet fra flere kilder med kendskab til sagen.

I en pressemeddelelse bekræfter Københavns Politi identiteten på den dræbte:

- Tirsdag den 19. maj kl. 17.40 indgik en anmeldelse fra Rigshospitalets Traumecenter. Det blev oplyst, at der netop var blevet indbragt en person, som efter det oplyste var blevet knivstukket i maveregionen.

Efterforskningen har efterfølgende vist, at gerningsstedet er ud for Guldbergsgade nr. 24 på Nørrebro. Forurettede er identisk med Andres Vo Riis, 19 år gammel. Tidligere navn: Hamza Samsam.

Øjenvidne: Han skreg: Det er min lillebror - hjælp, han dør

Den forurettede Andreas Vo Riis afgik tirsdag aften ved døden på Rigshospitalet. De pårørende er underrettet.

- Efterforskningen peger lige nu på, at der er opstået et slagsmål i krydset Guldbergsgade/Møllegade, hvilket førte til knivstikkeri, siger politikommissær Steffen Thaaning Steffensen, Afdelingen for Organiseret Kriminalitet.

På nuværende tidspunkt er det ikke klarlagt, hvorfor slagsmålet er opstået, og hvad motivet i øvrigt kan være til knivstikkeriet.

Politiet efterlyser i den forbindelse vidner til ovenstående eller oplysninger i øvrigt. Navnet på forurettede offentliggøres efter samtale med afdødes pårørende.

Har man oplysninger, som kan hjælpe politiet med opklaringen af dette knivstikkeri, bedes man ringe 114.

Tidligere har det været fremme, hvordan den dræbtes storebror, Ahmed Samsam i flere omgange har kæmpet i den syriske borgerkrig på Islamisk Stats side. Familien har rødder i Syrien, og ifølge velinformerede kilder skal nu afdøde Hamza Samsam også have været rejst til Syrien for at deltage i den blodige konflikt.